­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_

\_\_\_\_\_\_\_\_\_\_\_

E:

Številka: 090-115/2024-2

Datum: 9. 9. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaš dopis po elektronski pošti z dne 5. 9. 2024

Spoštovani,

po elektronski pošti smo prejeli vaš dopis v zvezi z javno objavo Uprave Republike Slovenije za javna plačila (v nadaljnjem besedilu: UJP) po četrtem odstavku 10.a člena Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1). Pojasnjujete, da v skladu z navedenim določilom UJP na spletu objavlja podatke o transakcijah, opravljenih s strani poslovnih subjektov v 100% lasti države. V skladu s 3. točko četrtega odstavka 10.a člena ZDIJZ se objavi med drugim podatek o računu, nazivu ali firmi in sedežu prejemnika, razen če je prejemnik fizična oseba. Ugotovili ste, da je UJP objavil podatke o izplačilih plač zaposlenim v HSE ter hkrati navedla imena in priimke ter naslove nekaterih zaposlenih. Gre za zaposlene, ki sicer imajo odprt s. p. (samostojni podjetnik posameznik), vendar transakcije niso bile v zvezi z dejavnostjo s. p., saj je šlo za izplačilo plač na podlagi pogodb o zaposlitvi. Menite, da se podatki o fizičnih osebah javno objavijo le, če gre za nakazila, ki so v zvezi z dejavnostjo, zaradi katere je fizična oseba vpisana v Poslovni register. Ni pa mogoče podatkov javno objaviti, če gre za nakazilo plače, ki ni v zvezi z dejavnostjo, ki jo fizična oseba opravlja preko s. p. Ministrstvo za javno upravo prosite za pravno mnenje.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju, skladno z 32. členom ZDIJZ posreduje pravno mnenje.

UJP ima vzpostavljene **posebne evidenčne račune o vseh plačilnih transakcijah**, opravljenih v breme računov registriranih zavezancev, ki vsebuje poleg podatkov o plačnikih-zavezancih, tudi podatke o prejemnikih sredstev.

UJP **posreduje v svetovni splet informacije javnega značaja o transakcijah** (z izjemo transakcij v dobro ali breme podračunov, namenjenih za plačevanje in razporejanje davkov, prispevkov in drugih obveznih dajatev), in sicer:

* datum transakcije,
* znesek in valuta transakcije,
* račun, naziv ali firma in sedež prejemnika v dobro, **razen če je prejemnik fizična oseba**,
* **če je iz kode namena razvidno**, da se izplačilo nanaša na donatorske, sponzorske, svetovalne in druge avtorske ali druge intelektualne storitve **in je prejemnik fizična oseba, se objavijo podatki iz plačilne transakcije, ki se nahajajo v polju naziv in kraj prebivanja prejemnika**,
* namen plačila.

Nadalje ZDIJZ določa, da izjema **v zvezi z objavo** računa, naziva ali firme in sedeža prejemnika plačil, (določena v tretji alineji prejšnjega odstavka), **ne velja za fizične osebe, ki so kot poslovni subjekti** **vpisani v Poslovni register Slovenije.**

Ministrstvo za javno upravo poudarja, da Zakon o davčnem postopku (ZDavP-2)[[2]](#footnote-2) in Zakon o plačilnih storitvah, storitvah izdajanja elektronskega denarja in plačilnih sistemih (v nadaljnjem besedilu: ZPlaSSIED)[[3]](#footnote-3) omogočata, da lahko fizična oseba za poslovanje kot samostojni podjetnik odpre račun vrste T (katerega imetnik je pravna oseba), **lahko pa uporabi transakcijski račun, katerega imetnik je kot fizična oseba (račun vrste A), tako za zasebne kot poslovne namene.** Kadar se odpre račun z oznako vrste računa T, se ta račun vodi v poslovnem delu registra transakcijskih računov. **Uporabo transakcijskega računa, katerega imetnik je fizična oseba, za opravljanje dejavnosti, mora fizična oseba v skladu s šestim odstavkom 192. člena ZPlaSSIED sporočiti svojemu ponudniku plačilnih storitev. Podatki o računu vrste A, ki se uporablja tudi za opravljanje dejavnosti, so skladno s prvim odstavkom 194. člena ZPlaSSIED javni in brezplačno dostopni na spletni strani Agencije RS za javnopravne evidence in storitve (AJPES).**[[4]](#footnote-4) **Ti podatki so nato predmet avtomatskega prenosa v bazo podatkov za uporabo/objavo v spletni aplikaciji TZIJZ** (transakcije zavezancev informacij javnega značaja[[5]](#footnote-5)), **pa tudi v spletni aplikaciji Erar[[6]](#footnote-6).**

Tudi UJP na spletni strani izrecno navaja, da pri objavi podatkov **preko spletne aplikacije TZIJZ** varuje osebne podatke, in sicer: »Kadar je prejemnik fizična oseba, podatek o računu in prejemniku plačila prekrije z besedilom »fizična oseba«, oziroma v primeru nakazila v tujino z besedilom »nakazilo v tujino«. **Kadar je v transakciji koda namena ADCS (plačilo donatorskih, sponzorskih, svetovalnih in drugih avtorskih ali intelektualnih storitev) ali je fizična oseba registrirana v Poslovnem registru Slovenije, skladno z določili ZDIJZ, podatki o fizični osebi niso prikriti.«**

Več o obveznostih zavezancev po ZDIJZ si lahko preberete na spletni strani Sektorja za transparentnost in politični sistem, kjer so objavljena mnenja, pojasnila in odgovori na vprašanja posameznih zavezancev.[[7]](#footnote-7)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [13/11](https://www.uradni-list.si/glasilo-uradni-list-rs/vsebina/2011-01-0553) – uradno prečiščeno besedilo, [32/12](https://www.uradni-list.si/glasilo-uradni-list-rs/vsebina/2012-01-1402), [94/12](https://www.uradni-list.si/glasilo-uradni-list-rs/vsebina/2012-01-3643), [101/13](https://www.uradni-list.si/glasilo-uradni-list-rs/vsebina/2013-01-3676) – ZDavNepr, [111/13](https://www.uradni-list.si/glasilo-uradni-list-rs/vsebina/2013-01-4127), [22/14](https://www.uradni-list.si/glasilo-uradni-list-rs/vsebina/2014-01-0832) – odl. US, [25/14](https://www.uradni-list.si/glasilo-uradni-list-rs/vsebina/2014-01-0961) – ZFU, [40/14](https://www.uradni-list.si/glasilo-uradni-list-rs/vsebina/2014-01-1619) – ZIN-B, [90/14](https://www.uradni-list.si/glasilo-uradni-list-rs/vsebina/2014-01-3647), [91/15](https://www.uradni-list.si/glasilo-uradni-list-rs/vsebina/2015-01-3571), [63/16](https://www.uradni-list.si/glasilo-uradni-list-rs/vsebina/2016-01-2685), [69/17](https://www.uradni-list.si/glasilo-uradni-list-rs/vsebina/2017-01-3269), [13/18](https://www.uradni-list.si/glasilo-uradni-list-rs/vsebina/2018-01-0544) – ZJF-H, [36/19](https://www.uradni-list.si/glasilo-uradni-list-rs/vsebina/2019-01-1628), [66/19](https://www.uradni-list.si/glasilo-uradni-list-rs/vsebina/2019-01-2928), [145/20](https://www.uradni-list.si/glasilo-uradni-list-rs/vsebina/2020-01-2544) – odl. US, [203/20](https://www.uradni-list.si/glasilo-uradni-list-rs/vsebina/2020-01-3772) – ZIUPOPDVE, [39/22](https://www.uradni-list.si/glasilo-uradni-list-rs/vsebina/2022-01-0770) – ZFU-A, [52/22](https://www.uradni-list.si/glasilo-uradni-list-rs/vsebina/2022-01-1091) – odl. US, [87/22](https://www.uradni-list.si/glasilo-uradni-list-rs/vsebina/2022-01-2039) – odl. US, [163/22](https://www.uradni-list.si/glasilo-uradni-list-rs/vsebina/2022-01-4188), [109/23](https://www.uradni-list.si/glasilo-uradni-list-rs/vsebina/2023-01-3150) – odl. US, [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS in [55/24](https://www.uradni-list.si/glasilo-uradni-list-rs/vsebina/2024-01-1935) – odl. US. [↑](#footnote-ref-2)
3. Uradni list RS, št. [7/18](https://www.uradni-list.si/glasilo-uradni-list-rs/vsebina/2018-01-0274), [9/18](https://www.uradni-list.si/glasilo-uradni-list-rs/vsebina/2018-21-0407) – popr. in [102/20](https://www.uradni-list.si/glasilo-uradni-list-rs/vsebina/2020-01-1914). [↑](#footnote-ref-3)
4. [Postopek registracije s.p. | SPOT (gov.si)](https://spot.gov.si/sl/teme/ustanovitev-s-p/) [↑](#footnote-ref-4)
5. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-5)
6. <https://erar.si/doc/> [↑](#footnote-ref-6)
7. <https://www.gov.si/teme/informacije-javnega-znacaja/>. [↑](#footnote-ref-7)